钦定古今图书集成/明伦汇编/交谊典/第064卷 > 《上大理崔大卿应制举不敏启》前人
## 钦定古今图书集成/明伦汇编/交谊典/第064卷 > 《上大理崔大卿应制举不敏启》前人

宗元启：“伏闻古之知己者，不待来求而后施德，举能
而已；其受德者，不待成身而后拜赐，感知而已。故不
扣而响，不介而合，则其举必至，而其感亦甚。斯道遁
去，辽阔千祀，何为乎今之世哉？若某者，智不能经大
务，断大事，非恢杰之才；学不能探奥义，穷章句，为腐
烂之儒。虽或寘力于文学，勤勤恳恳于岁时，然而未”
能极圣人之规矩，恢作者之闻见，劳费翰墨，徒尔拖
缝掖，曳大带，游于朋齿，且有愧色，岂有能乎哉？阁下
何见待之厚也？始者自谓抱无用之文，戴不肖之容，
虽振身泥涂，仰睎云霄，何由而能哉？遂用收视内顾，
𫖯首绝望，甘以没没也。今者果不自意，他日琐琐之
著述，幸得流于衽席，接在视听。阁下乃谓可以陷远
大之途及制作之门，决然而不疑，介然而独听，是何
收采之特达，而顾念之勤备乎？且阁下知其为人何
如哉？其貌之美陋，质之细大，心之贤不肖，阁下固未
知也。而一遇文字，志在济拔，斯盖古之知己者已。故
曰：“古之知己者，不待来求而后施德者也。”然则亟来
而求者，诚不料也。某向以应博学宏词之举，会阁下
辱临考第，司其升降。当此之时，意谓运合事并，适丁
厥时，其私日以自负也。无何，阁下以鲲鳞之势，不容
尺泽，悠尔而自放，廓然而高迈。其不我知者，遂排退
而委之。委之诚当也。使古之知己犹在，岂若是求多
乎哉？夫仕进之路，昔者窃闻于师矣。太上有专达之
能，乘时得君，不由乎表著之列，而取将相，行其政焉。
其次有文行之美，积能累荣，不由乎举甲乙，历科第，
登乎表著之列，显其名焉。又其次则曰“吾未尝举甲
乙也，未尝历科第也，彼朝廷之位，吾何修而可以登
之乎？”必求举是科也，然后得而登之。其下不能知其
利，又不能务其往，则曰“举天下而好之，吾何为独不
然。”由是观之，有爱锥刀者，以举是科为悦者也；有争
寻常者，以登乎朝廷为悦者也；有慕权贵之位者，以
将相为悦者也；有乐行其政者，以理天下为悦者也。
然则举甲乙，历科第，固为末而已矣。得之不加荣，丧
之不加忧，苟成其名，于远大者何补焉？然而至于感
知之道，则细大一矣，成败亦一矣。故曰：“其受德者，不
待成身而后拜赐。”然则幸成其身者，固末节也。盖不
知求之下者，不足以收特达之士；而不知成身之末
者，不足以承贤达之遇，审矣。伏以阁下德足以仪世，
才足以辅圣，文足以当宗师之位，学足以冠儒术之
首，诚为贤达之表也。顾视下位，岂容易而收哉？而某
朴野昧劣，进不知退，不可以言乎德；不能植志于义，
而必以文字求直，不可以言乎才；秉翰执简，败北而
归，不可以言乎文；登场应对，刺谬经旨，不可以言乎
学，固非特达之器也。附省陋质，岂容易而承之哉？叨
冒大遇，秽累高鉴，喜惧交争，不克宁居。窃感荀罃如
实出己之德，敢希豫让国士遇我之报，伏候门屏，敢
俟招纳。谨奉启以代投刺之礼，伏惟以知己之道，终
抚荐焉。不宣。谨启。